በኢትዮጵያ የተቀናጀ ድንገተኛ ጤና አደጋዎች ፈጣን ምላሽ እንዲያገኙ ለማድረግ የሚያስችል ስርዓት ተዘርግቷል
አዲስ አበባ ህዳር 9/2006 በኢትዮጵያ የተቀናጀ ድንገተኛ ጤና አደጋዎች ፈጣን ምላሽ እንዲያገኙ ለማድረግ የሚያስችል ስርዓት ተዘርግቶ እንቅስቃሴ እየተደረገ መሆኗን የጤና ጥበቃ ሚኒስትር አስታወቁ፡፡ በአዲስ አበባ ዛሬ የተጀመረው ዓለም ዓቀፍ የሳይንስ ጉባኤ መክፈቻ ላይ ሚኒስትሩ ዶክተር ከሰተብርሃን አድማሱ እንዳሉት ኢትዮጵያ የድንገተኛ ጤና አደጋ ወረርሽኝ ለመታደግ የሚያስችሉ ፖሊሲዎች፣ የማስፈፀሚያ ስልቶችና መርሃ ግብሮችን ዘርግታ ተጨባጭ ውጤቶችን እያስመዘገበች ነው፡፡ ይህን ለማሳካት በጤና ኤክስቴንሽን መርሃ ግብር አማካኝነት የወረርሽኝ መስክ ቅኝት፣ ክትትልና ምላሽ የትስስር መረብ ፕሮግራም የጤና ባለሙያዎች በማሰልጠንና በማሰማራት የማህበረሰብ ጤናን ለማረጋገጥ እየተሠራ እንደሚገኝም ገልፀዋል፡፡ በፕሮግራሙ እንደ አውሮፓዊያን አቆጣጠር ከ2009 ጀምሮ ለአራት ዓመታት 50 ባለሙያዎች ሰልጥነው ወደ ሥራ ተሰማርተው በማገልገል ላይ እንደሚገኙ ሚኒስትሩ ተናግረዋል፡፡ ፕሮግራሙ ድንገተኛ ወረርሽኝን በመከላከል ቁጥጥርና ክትትል በማድረግ የተገኙ መረጃዎችን ለመተርጎምና በማቀናጀት ረገድ ውጤት ማስገኘቱንም ጠቁመዋል፡፡ የኢትዮጵያ ጤናና ሥነ ምግብ ምርምር ኢንስቲትዩት ዳይሬክተር ጄኔራል ዶክተር አምሐ ከበደ በበኩላቸው የተቀናጀ የድንገተኛ ጤና አደጋዎች ዝግጅት እና ምላሽ የህብረተሰብ ጤናን ለማረጋገጥ ወሳኝ እርምጃ ነው ፡፡ የህብረተሰብ ጤና አደጋዎች በድንገት የሚከሰቱ በመሆናቸው አስፈላጊው ቅድመ ዝግጅት፣ ከተከሰቱ በኋላ ደግሞ ፈጣንና የማያዳግም ምላሽ ካልተሰጣቸው በዜጎች ጤናና ህይወት እንዲሁም በአገሪቱ የኢኮኖሚ እድገት ላይ የሚያስከትሉት ጫና ከፍተኛ ነው ብለዋል፡፡ ወረርሽኝና ድንገተኛ የጤና አደጋዎች ሲከሰቱ በቦታው በአካል ተገኝተው ስለበሽታው መንስኤና ምንነት ለአደጋውም ምላሽ የሚሰጡ ባለሙያዎችን በከፍተኛ የትምህርት እርከን አሰልጥኖ ማሰማራት አንዱ ተግባር መሆኑንም ጠቁመዋል፡፡ በአፍሪካ የወረርሽኝ የመስክ ቅኝት፣ ክትትልና ምላሽን የትስስር መረብ በመዘርጋት ከሚያስተባብረው አፍኔት ከተሰኘው አህጉራዊ ድርጅት ጋር በመተባበር የተዘረጋው ባለሙያዎችን የማፍራት መርሃ ግብር አገሪቱ በዘርፉ የሰለጠኑ በርካታ ባለሙያዎችን ማፍራት ያስችላል፡፡ ከዚህም ባሻገር የአገሪቱን የድንገተኛ ጤና አደጋዎችን የመከላከልና ምላሽ የመስጠት ሥርዓትንም በእጅጉ የሚያጎለብት ነው፡፡ በጤና ጥበቃ ሚኒስቴር፣ በኢኒስቲትዩቱና በአፍኔት ትብብር በኢትዮጵያ ለመጀመሪያ ጊዜ በአፍሪካ ደግሞ ለአምስተኛ ጊዜ የተዘጋጀውና ለአምስት ቀናት በሚቆየው ኮንፈረንስ ላይ ከ20 በላይ የአፍሪካ አገራት የተውጣጡ ከ500 በላይ አህጉራዊ እና ዓለም ዓቀፍ የጤና ድርጅቶች ተወካዮች ተሳታፊ ናቸው፡ ኮንፈረንሱ ከአፍሪካ የህብረተሰብ ድንገተኛ ጤና አደጋዎች ጋር የተያያዙ በርካታ ጉዳዮች የሚዳስስና የተለያዩ ጥናቶች የሚቀርቡበት ነው፡፡ እንደ ኢዜአ ዘገባ ይህም የድንገተኛ ጤና አደጋዎች ዝግጅትና ምላሽን ይበልጥ በማቀናጀትና ውጤታማ በማድረግ የሕብረተሰብ ጤናን ለማረጋገጥ ከሚከናወኑ ተግባራት መካከል አንዱና ወሳኝ እርምጃ ነው፡፡